RESOLUCIÓN do 28 de decembro de 2006 pola que se convocan unhas Xornadas Prevendo os desastres ambientais: unha reflexión crítica.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 11/01/2007

Dentro do Plan de actividades da Escola Galega de Administración Pública para 2006, e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, unhas Xornadas Prevendo os desastres ambientais: unha reflexión crítica, de acordo coas seguintes bases:
1. Obxectivos.
Nos últimos anos os problemas e as catástrofes ambientais cebáronse en Galicia. Primeiro foi o desastre do Prestige, a continuación os incendios forestais, as verteduras tóxicas aos ríos, os derrubamentos de vertedoiros e máis recentemente os asolagamentos, polo que as situacións de risco encadéanse unhas tras outras.
Unha resposta posible é a tradicional española: os desastres son actos naturais e o ser humano non pode senón agochar a cabeza e arranxar os danos. Outra resposta máis moderna deriva da consideración de que os desastres ambientais son previsibles nos seus efectos, aínda que imprevisibles nos seus detalles, e que o ser humano pode tomar precaucións adecuadas para minimizar eses efectos.
Así, a posibilidade de crebadura dos buques tanque fronte as costas galegas resulta manifesta e evi
dente, e as normas de actuación deberían estar definidas claramente e ensaiadas de maneira continua. O cambio climático, consecuencia da queima global de combustibles fósiles, provoca que os veráns galegos sexan moito máis secos do que era habitual hai cincuenta anos. Cómpre aceptar esta realidade e mudar algunhas especies vexetais ao tempo que se deseñan esquemas eficaces de contralumes e de gardamontes. Os montes queimados deixan de reter a auga das chuvias torrenciais e o cambio climático predí que as choivas en Galicia serán copiosas ao longo do presente século. De xeito que é necesario adoptar políticas de contención de riadas. É preciso prever e analizar as consecuencias das verteduras e emisións tóxicas así como as repercusións do crecente risco de toxicidade nos alimentos. Informar sobre a economía destes problemas, e examinar outras cuestións relacionadas cos desequilibrios ambientais.
Nas actuais xornadas preténdese analizar a responsabilidade humana en relación aos riscos ambientais ampliados pola acción do home, e indicar as accións que deberán emprender as administracións e os particulares para minimizar os efectos destes perigos cuxas probabilidades van en aumento.
2. Contido.
Serán tratados os seguintes temas:
-O cambio climático actual, as súas causas humanas e a súa posible solución.
-O cambio climático como factor dos incendios forestais americanos.
-A socioloxía dos riscos ambientais.
-A economía do risco ambiental.
-A situación dos incendios e riscos naturais en Castela e León.
-Incendios e biodiversidade.
-Un enfoque económico sobre a resposta enerxética aos problemas.
-O problema ambiental en Galicia.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: de mañá e tarde.
-Local e data: as xornadas convocadas desenvolveranse no Hotel San Francisco, sito na rúa Campillo San Francisco, 3 en Santiago de Compostela, os días 18 e 19 de xaneiro de 2007.
5. Inscrición.
-O prazo de inscrición finaliza o 16 de xaneiro de 2007.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número
981 54 63 30 ou correo electrónico dirixido ao enderezo novas.egap*xunta.es.
-Número de prazas: limitado pola capacidade do local.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, de 8.30 a 14.30 horas, aos seguintes números: 981 54 68 41/881 99 70 14.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a facultade de cancelalas se o número de solicitudes non xustificase a súa realización.
7. Certificado de asistencia.
Será entregado un certificado de asistencia, ao final das xornadas, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data da súa realización.
Santiago de Compostela, 28 de decembro de 2006.
Antonio Izquierdo Escribano
Director da Escola Galega de Administración
Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA